Diari Oficial de la Generalitat Valenciana


Sumari del DOGV 9574, del 14-04-2023 (2023/3923)

RESOLUCIÓ de 30 de març de 2023, del secretari autonòmic de Cultura i Esport, per la qual es regula i concedeix una subvenció directa a l'Associació d'Arxivers i Gestors de Documents Valencians per a l'exercici 2023.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9574

Data del DOGV
:   14-04-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/3923


Data del document
:   30-03-2023

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * ajuda pública

RESOLUCIÓ de 30 de març de 2023, del secretari autonòmic de Cultura i Esport, per la qual es regula i concedeix una subvenció directa a l'Associació d'Arxivers i Gestors de Documents Valencians per a l'exercici 2023. [2023/3923]  
La Llei 9/2022, de 30 de desembre, de pressupostos de la Generalitat per a l'exercici 2023, preveu, amb càrrec al programa 452.10 Llibre, arxius i biblioteques, centre gestor 01, secció 09, servei 03 i capítol IV, la línia de subvenció línia S8110000, amb la denominació «Subvenció a l'Associació d'Arxivers», amb una dotació de 25.000 euros, de regulació nominativa i concessió directa, i que té com a descripció i finalitat la realització d'activitats de suport als serveis d'arxius municipals. L'entitat beneficiària és l'Associació d'Arxivers i Gestors de Documents Valencians.  
En l'annex de l'esmentada línia nominativa, l'Associació d'Arxivers i Gestors de Documents Valencians té assignada una subvenció per un import de 25.000 euros per a l'exercici de 2023. Aquesta línia de subvenció es troba inclosa en el Pla estratègic de subvencions de la Conselleria d'Educació, Cultura i Esport, per al període 2020-2023, aprovat per la Resolució de 23 de març de 2020, de la Conselleria d'Educació, Cultura i Esport, i modificat per la Resolució de 19 de gener de 2023, de la consellera d'Educació, Cultura i Esport, que inclou en el referit capítol de la Direcció General de Cultural i Patrimoni, l'objectiu estratègic 15.  
L'article 22 de la Llei 38/2003, de 17 de novembre, general de subvencions, estableix, en el seu apartat 2.a la possibilitat de concedir de manera directa les subvencions previstes nominativament en els pressupostos generals de l'Estat, de les comunitats autònomes o de les entitats locals, en els termes recollits en els convenis i en la normativa reguladora d'aquestes subvencions.  
D'altra banda, l'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, estableix que podran concedir-se de manera directa, mitjançant resolució, les subvencions previstes nominativament en la Llei de pressupostos de la Generalitat, entenent-se com a tals aquelles l'objecte, la dotació pressupostària i el destinatari de les quals figuren inequívocament en els seus annexos.  
En aquest sentit, la lletra d) de l'apartat 4 de l'article 160 de l'esmentada Llei 1/2015, disposa que les persones titulars de les conselleries seran les competents per a la concessió de les subvencions nominatives, i l'apartat 5 del mateix article preveu que l'exercici d'aquesta competència podrà ser delegat.  
D'aquesta manera, mitjançant Resolució de 13 d'abril de 2022, del conseller d'Educació, Cultura i Esport, sobre delegació de competències en determinats òrgans, es delega en la persona titular de la Secretaria Autonòmica de Cultura i Esport les resolucions de concessió de subvencions de manera directa, que corresponguen al seu àmbit competencial, a què es refereixen els articles 22.2 i 28 de la Llei 38/2003, de 17 de novembre, general de subvencions, i l'article 168 de la Llei 1/2015, de 6 de febrer, de la Generalitat, del sector públic instrumental i de subvencions.  
La Conselleria d'Educació, Cultura i Esport és el departament del Consell al qual, en virtut del que es disposa en l'article 7 del Decret 5/2019, de 16 de juny, del president de la Generalitat, pel qual es determina el nombre i la denominació de les conselleries, i les seues atribucions, corresponen les competències en matèria de cultura i promoció cultural, en el desenvolupament de les quals impulsa, entre altres iniciatives, diverses línies de foment i col·laboració amb entitats i administracions públiques, amb les quals coadjuva en la consecució d'una programació cultural diversa i àmplia en tot el territori.  
L'Associació d'Arxivers i Gestors de Documents Valencians, preveu en els seus estatuts el foment de la defensa del patrimoni documental com a bé cultural, així com establir canals d'informació i col·laboració amb institucions públiques competents en la gestió d'arxius. L'article 4 dels seus estatuts assenyala expressament entre les finalitats de l'Associació als arxius valencians i totes les persones que hi treballen com a objecte fonamental, per la qual cosa l'Associació s'obliga a actuar impulsant la millora i el prestigi dels arxius i també dels professionals que s'hi dediquen en tots els nivells, a fi de garantir, per als centres i per a les persones, una presència digna en tots els àmbits de l'administració i un augment del pes propi, preparant-los per a les funcions que els correspon d'exercir.  
  
Així mateix, preveu l'assessorament i col·laboració amb totes les institucions que tinguen competències sobre els arxius, perquè el nostre patrimoni documental siga objecte d'una atenció adequada, així com la participació de l'Associació en els processos d'elaboració normativa que sobre arxius impulsen les administracions públiques.  
Per les raons adés exposades, la Llei de pressupostos de la Generalitat 9/2022, de 30 de desembre, preveu la concessió directa d'una subvenció a l'Associació d'Arxivers i Gestors de Documents Valencians, per import de 25.000 euros.  
S'ha aplicat el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar ajudes públiques. Les subvencions que es concedeixen en aquesta resolució no requereixen la notificació abans esmentada, per no tindre els requisits de l'article 107 del Tractat de funcionament de la Unió Europea; en concret, per no suposar avantatge econòmic, ja que l'entitat a la qual va dirigida la subvenció no exerceix activitat econòmica que puga oferir béns o serveis en el mercat i, per tant, no hi ha possibilitat de falsejament de la competència que afecte els intercanvis comercials entre estats membres.  
  
Per tot el que s'ha exposat, havent-se seguit els tràmits que es recullen en l'article 168.1.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; d'acord amb el que s'estableix en la Llei 9/2022, de 30 de desembre, de pressupostos de la Generalitat per a 2023; i en virtut de les competències atribuïdes a la Conselleria d'Educació, Cultura i Esport en el Decret 5/2019, de 16 de juny, del president de la Generalitat, i de la delegació continguda en el resolc primer, apartat 2, de la Resolució de 13 d'abril de 2022, del conseller d'Educació, Cultura i Esport, sobre delegació de competències en determinats òrgans, resolc:  
  
  
Primer. Objecte  
La present resolució té per objecte regular la concessió directa d'una subvenció destinada a l'Associació d'Arxivers i Gestors de Documents Valencians en la Llei 9/2022, de 30 de desembre, de pressupostos de la Generalitat per a l'exercici 2023.  
  
Segon. Raons d'interés públic que concorren en la seua concessió  
La possibilitat de concedir una subvenció, de caràcter nominatiu, a l'Associació d'Arxivers i Gestors de Documents Valencians, està prevista en l'article 22.2.a de la Llei 38/2003, de 17 de novembre, general de subvencions, i en l'article 168.1.A de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i així està contemplada de manera expressa en el pressupost de la Generalitat per a 2023, en la secció 09, servei 03, centre gestor 01, i programa 452.10, la línia de subvenció S8110000, amb la denominació «Subvenció a l'Associació d'arxivers de la Comunitat Valenciana», i amb una dotació de 25.000 euros, que té com a finalitat la realització d'activitats de suport als serveis d'arxius municipals.  
  
La subvenció regulada en aquesta resolució té caràcter singular, derivat del caràcter d'interés general, sent l'única associació d'arxivers en l'àmbit de la Comunitat Valenciana, i ateses les activitats exercides per ella i la finalitat expressament contemplada per la Llei 09/2022, de 30 de desembre, de pressupostos de la Generalitat per a l'exercici 2023.  
  
D'altra banda, la Conselleria d'Educació, Cultura i Esport és l'òrgan directiu del Sistema Arxivístic Valencià, del qual formen part els arxius municipals de la Comunitat Valenciana, i té encomanats l'estudi, enriquiment, conservació i restauració del patrimoni documental de la Comunitat Valenciana, així com l'exercici de les facultats per a la seua vigilància i tutela, d'acord amb el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, en el marc del que es disposa en la Llei 4/1998, d'11 de juny, de la Generalitat, del patrimoni cultural valencià, modificada per les lleis de la Generalitat 7/2004, de 19 d'octubre, i 5/2007, de 9 de febrer, i per la Llei 3/2005, de 15 de juny, de la Generalitat, d'arxius.  
  
S'ha optat per atorgar l'ajuda mitjançant resolució i no per conveni, d'acord amb l'article 168.1.A de la Llei 1/2015, de 8 de febrer, de la Generalitat, atés que no hi ha cap mena de contraprestació, excepte la mera aportació econòmica, que es derive cap a la Generalitat, i que es tracta d'un fet singular i únic en el temps i en els seus efectes.  
  
  
Tercer. Entitat beneficiària  
L'entitat beneficiària de la subvenció és l'Associació d'Arxivers i Gestors de Documents Valencians, amb CIF T03309895.  
  
Quart. Activitat subvencionada  
L'import de l'ajuda serà de 25.000 € i anirà destinat a finançar les despeses derivades de la realització d'activitats de suport als serveis d'arxius municipals realitzades per l'Associació d'Arxivers i Gestors de Documents Valencians. Les activitats subvencionades hauran d'estar compreses entre el 16 de novembre de 2022 i el 15 de novembre de 2023.  
Aquesta col·laboració es refereix, en concret, al finançament per part de la Generalitat de les despeses de funcionament en general de l'Associació d'Arxivers i Gestors de Documents Valencians, i dels costos de la realització de les activitats esmentades, que seran:  
- Activitats formatives de l'àmbit d'interés dels arxius municipals dirigides a les persones associades de l'AAV i als arxivers municipals.  
  
- Implementar el web de l'AAV amb recursos d'informació i assessorament als arxivaments municipals.  
- Organització de jornades de l'àmbit d'interés dels arxius municipals dirigides a les persones associades de l'AAV i als arxivers municipals.  
- Publicacions sobre arxivística.  
  
Cinqué. Despeses subvencionables  
a) Despeses corrents de funcionament de l'Associació d'Arxivers i Gestors de Documents Valencians i del personal, propi o que puga contractar a l'efecte.  
b) Les derivades de la contractació de serveis externs per part de l'Associació d'Arxivers i Gestors de Documents Valencians per a les actuacions objecte d'aquesta resolució, sense que això supose una relació contractual amb la Generalitat.  
  
Sisé. Quantia  
L'import de la subvenció s'estableix en un màxim de 25.000 €. Aquest import s'abonarà amb càrrec a la línia de subvenció S8110000, de la secció, servei, centre gestor i programa 88.59.32.691.15, de l'estat de despeses del pressupost de la Generalitat per a l'exercici 2023.  
  
Seté. Procediment  
1. L'entitat beneficiària haurà de manifestar, en el termini de quinze dies hàbils a partir de la publicació d'aquesta resolució en el Diari Oficial de la Generalitat Valenciana, la seua conformitat amb la concessió de la subvenció i amb les presents bases reguladores, d'acord amb el model que s'inclou com a annex de la present resolució.  
2. El model de conformitat, degudament emplenat i signat, haurà de presentar-se telemàticament a través del procediment «Z - Sol·licitud general d'iniciació i tramitació telemàtica de procediments de la Conselleria d'Educació, Cultura i Esport», en l'enllaç següent:   
  
https://www.gva.es/es/inicio/procedimientos'id\_proc=18937  
3. Juntament amb la conformitat amb la subvenció i les seues bases reguladores, en el cas que el compte bancari de l'entitat no estiguera donat d'alta en la Generalitat o haja de modificar les seues dades, s'haurà d'aportar la documentació següent:  
a) Model de domiciliació bancària (annex II) signat per la persona representant de l'entitat beneficiària, juntament amb els documents vàlids en dret que deixen constància fidedigna de la representació.  
b) Acreditació de la titularitat del compte bancari, així com de l'IBAN, que s'assenyale en el model de domiciliació bancària.  
4. Conforme al que es disposa en l'article 68 de la Llei 39/2015, d'1 d'octubre, del procediment administratiu comú de les administracions públiques, si el document de conformitat s'haguera emplenat de manera incompleta o no s'hagueren aportat els requisits i documents que s'assenyalen en aquesta base, la persona interessada serà requerida perquè, en un termini de deu dies hàbils, esmene la falta o acompanye els documents preceptius, amb la indicació que, en cas de no fer-ho, se la tindrà per desistida, prèvia resolució d'arxivament de l'expedient, que haurà de ser dictada en els termes que preveu l'article 21 de l'esmentada llei, i quedarà sense efecte la concessió de la subvenció i, per tant, perdrà el dret a la percepció.  
  
Huité. Òrgan gestor  
Correspon la tramitació i la gestió de la subvenció a la Direcció General de Cultura i Patrimoni.  
  
Nové. Obligacions de les entitats beneficiàries  
1. L'Associació d'Arxivers i Gestors de Documents Valencians estarà subjecta a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de la Llei general de subvencions.  
2. L'Associació d'Arxivers i Gestors de Documents Valencians estarà obligada a realitzar les activitats subvencionades en els termes d'aquesta resolució i a justificar la realització en els terminis establits.  
  
3. En particular, estarà obligada a:  
a) Aportar la justificació de les despeses derivades de les activitats ja realitzades o per realitzar en el moment de la publicació de la resolució de concessió.  
b) Comunicar a l'òrgan concedent l'obtenció de subvenciones, ajudes públiques, ingressos o recursos per a la mateixa finalitat. La comunicació s'efectuarà quan es coneguen les aportacions, i en tots els casos, abans de la justificació de l'aplicació que s'ha donat als fons percebuts. Si no s'ha percebut cap altra subvenció, s'haurà de presentar una declaració responsable que ho acredite.  
c) Sotmetre's als controls de la Direcció General de Cultura i Patrimoni o altres òrgans competents.  
d) Conservar la documentació justificativa de les despeses i pagaments, inclosos els documents en suport electrònic.  
e) Aportar els tres pressupostos que, si escau, i en aplicació de l'article 31.3 de la Llei 38/2003, de 17 de novembre, general de subvencions, haja d'haver sol·licitat l'entitat beneficiària.  
f) Informar de la col·laboració de la Generalitat en tots els suports, esdeveniments i mitjans que li siguen possibles i que estiguen d'acord amb la naturalesa d'aquesta. De la mateixa manera, l'Associació d'Arxivers i Gestors de Documents Valencians col·laborarà, en la mesura que siga possible, en aquelles activitats públiques de la Generalitat que tinguen relació amb les finalitats de la primera i que aquesta crega convenients.  
g) Complir les obligacions de publicitat, de conformitat amb l'article 3.2 i 3.3 de la Llei 2/2015, de 2 d'abril, de transparència, bon govern i participació ciutadana de la Comunitat Valenciana, desenvolupades per l'article 12 del Decret 105/2017, de 28 de juliol, del Consell, així com amb l'article 18 de la Llei 38/2003, de 17 de novembre, general de subvencions. Respecte a les campanyes de publicitat que es duguen a terme, s'haurà de respectar el que s'estableix en la Llei 12/2018, de 24 de maig, de la Generalitat, de publicitat institucional.  
h) Aportar una declaració responsable acreditant que es troba al corrent en el compliment de les obligacions per reintegrament de subvencions que se li hagen exigit, de conformitat amb el qual disposa l'art. 34.5 de la Llei 38/2003, de 17 de novembre, general de subvencions.  
  
i) Aportar una declaració responsable que acredite no estar incursa en cap de les prohibicions per a obtindre la condició de persona beneficiaria de subvenciones públiques, de conformitat amb el que es disposa en l'art. 13 de la Llei 38/2003, de 17 de novembre, general de subvenciones.  
j) Fer el reintegrament dels fons percebuts en els supòsits previstos en l'article 37 de la Llei 38/2003, i en l'article 172 de la Llei 1/2015.  
k) En general, les obligacions previstes com a bàsiques en la Llei 38/2003, i en el seu reglament de desenvolupament.  
4. L'incompliment de les anteriors obligacions produirà la pèrdua del dret al cobrament total o parcial de la subvenció atorgada, i tindrà com a conseqüència la minoració de la subvenció o, si escau, el reintegrament de les quantitats percebudes conforme al que es disposa en el punt dotze d'aquesta resolució.  
Tot això sense perjudici, si escau, de l'exigència de responsabilitats que puguen correspondre d'acord amb la legislació vigent.  
  
Deu. Règim i termini de justificació de la subvenció  
1. L'entitat beneficiària haurà de presentar, davant l'òrgan gestor, l'adequada justificació de la subvenció, de la realització de l'activitat, del compliment de les condicions imposades i de la consecució dels objectius previstos en l'acte de concessió de la subvenció.  
El termini màxim per a la presentació de la justificació finalitzarà el 15 de novembre de 2023.  
2. En concret, l'entitat beneficiària haurà de presentar un compte justificatiu de la despesa realitzada, que es compondrà dels documents següents:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
b) Una memòria econòmica justificativa del cost de les activitats realitzades, que contindrà:  
- Una relació classificada i numerada de les despeses de l'activitat, amb identificació de la persona o entitat creditora i del document, concepte de la despesa, el seu import, la data d'emissió i la data de pagament, relació de la despesa amb l'activitat subvencionada, percentatge d'imputació de cada factura a la subvenció concedida, i import imputat.  
- Les factures o documents de valor probatori equivalent en el tràfic jurídic mercantil o amb eficàcia administrativa i la documentació acreditativa del pagament, ordenats correlativament, d'acord amb la relació anterior.  
Quant a les factures, hauran de complir els requisits regulats en el Reial decret 1619/2012, de 30 de novembre, pel qual s'aprova el Reglament pel qual es regulen les obligacions de facturació, i correspondre a la preparació i execució de l'activitat subvencionada dins del període indicat en el resolc quart.  
Les factures hauran de reflectir amb prou detall les prestacions realitzades.  
No podran aportar-se com a justificant de despeses els albarans, les notes de lliurament ni les factures proforma. L'acreditació de les despeses també podrà efectuar-se mitjançant factures electròniques, sempre que complisquen els requisits exigits per a la seua acceptació en l'àmbit tributari.  
Si el pagament es realitzara en metàl·lic i sempre que la quantitat excedisca els 1.000 euros, es tindrà en compte el que s'indica en la Llei 11/2021, de 9 de juliol, de mesures de prevenció i lluita contra el frau fiscal.  
- Una relació detallada de altres ingressos o subvenciones que hagen finançat l'activitat subvencionada, amb indicació de l'import i la procedència.  
c) Declaració responsable signada per la persona representant legal de l'entitat sobre el compliment de les obligacions establides en la Llei 38/2003, de 17 de novembre, amb expressa indicació de trobar-se al corrent en el pagament d'obligacions per reintegrament de subvencions.  
3. Tota la documentació justificativa haurà de ser certificada pel secretari de l'Associació, i ser remesa en termini a través del procediment «Z - Sol·licitud general d'iniciació i tramitació telemàtica de procediments de la Conselleria d'Educació, Cultura i Esport», previst en l'enllaç següent:   
https://www.gva.es/es/inicio/procedimientos'id\_proc=18874.  
  
Onze. Forma de pagament de la subvenció  
1. La tramitació del pagament de la subvenció s'iniciarà després de l'aportació, per part de l'Associació d'Arxivers i Gestors de Documents Valencians, de la justificació de les despeses corresponents, i de la comprovació de l'aportat per part de la Direcció General de Cultura i Patrimoni, de la realització de l'activitat o el compliment de la finalitat que determinen la concessió de la subvenció.  
2. El pagament s'efectuarà, una vegada rebuda la justificació i acreditat que l'entitat es troba al corrent de pagament de les seues obligacions tributàries i davant la Seguretat Social, mitjançant transferència bancària al compte el titular del qual siga l'Associació d'Arxivers i Gestors de Documents Valencians, i que estiga donat d'alta en el sistema d'informació pressupostària de la Generalitat.  
En el cas que el compte bancari de l'entitat no estiguera donat d'alta en la Generalitat, o haja de modificar les seues dades, l'entitat haurà de donar d'alta les seues dades a través del sistema PROPER en compliment de l'Ordre 2/2022, de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals, identificatives i bancàries de les persones físiques i jurídiques que es relacionen econòmicament amb la Generalitat; i la Resolució de 16 de juny de 2022, del conseller d'Hisenda i Model Econòmic, per la qual s'aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana.  
  
3. El pagament s'efectuarà d'una sola vegada per la totalitat de la subvenció i l'import serà, en tot cas, igual a la quantitat correctament justificada, sense que puga ser superior a l'import establit expressament per a aquesta en el pressupost de la Generalitat per a 2023. De l'import del pagament, la Generalitat en donarà publicitat en la Base de Dades Nacional de Subvencions, d'acord amb el que estableix l'article 18 de la Llei 38/2003, de 17 de novembre, general de subvencions.  
  
  
Dotze. Compatibilitat de les ajudes  
L'ajuda concedida serà compatible amb altres subvencions, ajudes, ingressos o recursos procedents de qualssevol administracions o ens públics o privats nacionals, de la Unió Europea o d'organismes internacionals, i concedits per a la mateixa finalitat prevista en la present resolució. Aquesta compatibilitat estarà condicionada al fet que l'import de les ajudes, aïlladament o en concurrència amb unes altres, no supere el cost de l'activitat subvencionada, tot això de conformitat amb l'article 65.3.c del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, i l'article 168.1.A, apartat c, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
  
Tretze. Minoració, anul·lació i reintegrament de les subvencions  
1. Es reduirà proporcionalment la subvenció en cas que la justificació de les despeses realitzades no aconseguisca la quantia atorgada, així com quan, havent-se subvencionat una part del cost total de l'activitat, no es justifique l'import total de la despesa que suposa el desenvolupament de l'activitat esmentada.  
2. La presentació extemporània de la justificació donarà lloc a la incoació d'un procediment per a deixar sense efecte l'acte de concessió de la subvenció. En tot cas, es garantirà el dret d'audiència de l'entitat interessada.  
3. En els casos previstos en l'article 37 de la Llei general de subvencions, l'entitat beneficiària haurà de reintegrar la totalitat o una part de la quantitat percebuda més els corresponents interessos de demora. En aquests casos es procedirà a la incoació de l'oportú expedient que, prèvia audiència de l'entitat interessada, serà resolt per la persona titular de l'òrgan gestor de la subvenció.  
4. El falsejament o l'ocultació de dades i documents, ja que afecten substancialment la concessió i lliurament de fons públics, donarà lloc a l'exigència de responsabilitats tant en l'ordre administratiu com en el jurisdiccional competent.  
5. La Conselleria d'Educació, Cultura i Esport es reserva el dret a realitzar totes aquelles inspeccions tècniques i administratives que es consideren necessàries, a fi de conformar la correcta execució de l'actuació subvencionada.  
  
Catorze. Pla de control  
La Conselleria d'Educació, Cultura i Esport, a través del centre directiu, exercirà el control administratiu mitjançant la revisió de la documentació justificativa presentada a fi de confirmar la correcta execució de l'actuació subvencionada.  
Així mateix, es durà a terme la comprovació material de l'efectiva realització de l'objecte de la subvenció mitjançant el pla de control següent:  
a) Tipus de control: durant el primer trimestre natural de l'any següent d'aquell en què es publicarà la resolució de concessió de la subvenció, es revisarà novament la documentació administrativa aportada per l'entitat beneficiaria de la subvenció, i es comprovaran, mitjançant la Base de Dades Nacional de Subvencions, les subvencions rebudes per l'entitat beneficiaria per al mateix objecte de subvenció per a evitar concurrències i/o duplicitats.  
Així mateix, es realitzarà el control material de l'efectiva realització de les activitats objecte de subvenció, mitjançant comprovacions in situ en cas d'estimar-ho oportú, o bé mitjançant altres procediments, com per exemple vídeos, fotografies geoetiquetades o datades, o altres mitjans de prova en format electrònic, i també mitjançant la comprovació de les llistes de participants i ponents a les jornades o cursos duts a terme, així com del seguiment de la publicitat en els mitjans de comunicació, procediments que garantisquen l'adequada realització de l'activitat subvencionada. Tot això d'acord amb el que s'estableix en els articles 165.2.j i 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
b) Criteris de selecció de la mostra: el control previst en el paràgraf anterior arribarà a la totalitat de les despeses.  
c) Conclusions: Es durà a terme una valoració global en què s'indicaran, si és el cas, els suggeriments per a l'elaboració d'altres plans.  
  
Quinze. Protecció de dades personals  
1. La gestió d'aquesta subvenció comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades (d'ara en avant RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En compliment del que es disposa en l'article 13 del RGPD, la informació en matèria de protecció de dades és la següent:  
a) Responsable del tractament: Conselleria d'Educació, Cultura i Esport. av. de Campanar, 32. 46796 València. Correu electrònic: rileukmnhzghfpqpxbumjque@agl.xh.  
b) Delegació de Protecció de Dades de la Generalitat. Passeig de l'Albereda, 16. 46597 València. Correu electrònic: irw@rql.pz.  
c) Finalitat del tractament: gestionar la concessió de la subvenció.  
  
d) Les bases de legitimació general aplicables al tractament de dades són les previstes en els apartats c i e de l'article 6.1 del RGPD (l'interés públic i l'obligació legal), en relació amb les normes específiques que regulen aquest procediment.  
e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l'obligació d'informar-les en els termes que estableix aquesta clàusula.  
  
f) Persones destinatàries de les dades: no està prevista la comunicació de dades de caràcter personal.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques.  
i) De conformitat amb l'article 13.2 del RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les diferents fases del procediment. La falta de comunicació d'aquestes dades a la conselleria comportarà les conseqüències previstes per l'ordenament jurídic.  
  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten, i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
k) La persona interessada té dret a sol·licitar al responsable del tractament l'accés, rectificació i supressió de les seues dades de caràcter personal, així com la limitació o oposició, tant al tractament d'aquestes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent: http://www.gva.es/va/proc19970  
l) A més de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant la delegació de protecció de dades, de manera presencial o telemàtica, de conformitat amb el que s'indica en la pàgina següent: http://www.gva.es/proc22094. A més, hi ha la possibilitat de reclamar davant l'Agència Espanyola de Protecció de Dades.  
Per a més informació, es pot consultar el registre d'activitat de tractament denominat Ajudes, beques i subvencions, accessible en   
www.ceice.gva.es/registre-de-tractament-de-dades.  
  
Setze. Règim jurídic aplicable  
Aquestes subvencions es regiran, a més de pel que es disposa en aquesta resolució, per la Llei 38/2003, de 17 de novembre, general de subvencions, i pel Reglament de l'esmentada llei, aprovat per Reial decret 887/2006, de 21 de juliol, així com pel que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i per les altres normes de dret administratiu que siguen aplicables.  
  
Dèsset. Efectes  
La present resolució produirà efectes a partir de l'endemà de la publicació en el Diari Oficial de la Generalitat Valenciana. De conformitat amb el que s'estableix en els articles 114, 123 i 124 de la Llei del procediment administratiu comú de les administracions públiques, i els articles 10, 14 i 46 de la Llei reguladora de la jurisdicció contenciosa administrativa, aquesta resolució, que posa fi a la via administrativa, pot ser objecte, potestativament, d'un recurs de reposició, o bé pot plantejar-se directament un recurs contenciós administratiu en els terminis corresponents i davant els òrgans que s'indiquen a continuació:  
  
a) El recurs potestatiu de reposició ha d'interposar-se davant la consellera d'Educació, Cultura i Esport, en el termini d'un mes a comptar des de l'endemà de la publicació d'aquesta resolució.  
b) El recurs contenciós administratiu ha de ser interposat davant el Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació d'aquesta resolució, de conformitat amb el que es disposa en els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjudici que les persones interessades puguen exercitar qualsevol altra via que estimen oportuna.  
  
València, 30 de març de 2023.- El secretari autonòmic de Cultura i Esport (p. d., R 13.04.2022, DOGV de 29.04.2022): Joaquim Enric López Camps.  
  
  
  
ANNEX I  
Model de conformitat de la subvenció de concessió directa  
  
(La sol·licitud haurà d'anar acompanyada pels documents que s'exigeixen en l'apartat 7 de la resolució).  
  
IDENTIFICACIÓ DE LA SUBVENCIÓ  
- Anualitat:  
- Òrgan gestor:  
- Import:  
- Títol:  
  
ENTITAT BENEFICIÀRIA  
- Nom o raó social (\*):  
- Tipus d'entitat:  
- Sigles:  
- NIF:  
- Adreça:  
- Localitat:  
- Província:  
- Telèfon:  
- Correu electrònic:  
- Pàgina web:  
  
(\*) El nom ha de ser coincident amb el qual figura en aquesta resolució.  
  
Dades de la persona representant:  
- Nom:  
- Cognoms:  
- DNI/NIF:  
- Càrrec:  
  
Dades domiciliàries a l'efecte de notificació:  
- Adreça:  
- Localitat:  
- Província:  
- Codi postal:  
  
Dades de la persona de contacte en cas de ser diferent de la persona sol·licitant:  
  
- Nom i cognoms:  
- Telèfon:  
- Correu electrònic:  
  
DECLARACIÓ RESPONSABLE  
Conforme al que es disposa en l'article 5 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, done la meua autorització perquè l'administració obtinga directament l'acreditació del compliment de les obligacions tributàries i amb la Seguretat Social, així com per a la comprovació directa de les dades d'identitat (DNI) i, si escau, de residència.  
  
Sí No   
  
En cas de no subscriure la corresponent autorització, la persona interessada estarà obligada a presentar els documents corresponents juntament amb aquesta conformitat.  
Declare que, a la vista de les bases que regeixen aquesta resolució, les accepte íntegrament i accepte la subvenció per al projecte a què es refereix la present resolució.  
Declare que l'entitat a la qual represente no es troba sotmesa a les prohibicions previstes en l'article 13 de la Llei 38/2003, general de subvencions, que determina la prohibició d'obtindre la condició de beneficiària de subvencions, i cal ressaltar especialment la de no ser deutora per reintegrament de subvencions.  
Declare que totes les dades que figuren en aquest document són certes, i em compromet, en nom de l'entitat, a destinar l'import de la subvenció que es regula i concedeix en aquesta resolució a l'objecte previst.  
  
Declare, sota la meua responsabilitat, que els documents que aporte són còpia fidel de l'original, els quals seran aportats a requeriment de l'administració.  
Declare ser coneixedor/a de l'obligació d'informar possibles terceres persones, que les seues dades seran comunicades a aquesta conselleria per a la gestió i justificació de la subvenció, en els termes que figuren en el punt 15 de la present resolució  
  
INFORMACIÓ I CONSENTIMENT  
La Conselleria d'Educació, Cultura i Esport és responsable del tractament de les dades personals que es recullen en aquest document i, si és el cas, en els que s'hi adjunten, i les tractarà per a gestionar l'acceptació de la subvenció concedida.  
Les persones interessades poden exercitar els seus drets d'accés, rectificació, oposició, supressió, limitació del tractament i no ser objecte d'una decisió basada únicament en el tractament automatitzat, segons s'indica en la pàgina següent:   
http://www.gva.es/va/proc19970.  
Per a més informació, es pot consultar el registre d'activitat de tractament de dades d'Ajudes, beques i subvencions, en la pàgina web següent:   
www.ceice.gva.es/registre-de-tractament-de-dades.